बाह्र भामें किश चिर फुंगां रुकियां होंगन पर अंदर ते हर जगह टिप-टिप चोआ करदा हा। खट्टा जिन्ना थाह्र भी सुक्का नेईं हा। झड़ी बी मार्च म्हीने दी ही, केईं बारीं ते बर्फू दे फाहें बी लेई औंदी ही पर ऐगतीं बर्फ उप्पर धारें तकर गै रेही ही। ख’ल्लें छड़ी बरखा गै लग्गी रेही जे कदें कदें संमरू दा छट्टा आई जंदा जेह्का कन्नो-कन्नी गै घुलियै बरखा दे पानियै नै रली जंदा। नाले पानी किश घटदा सेही होआ दा हा। इक खरा मुंड इक्क कुप्पड़े पर अड़काई पानी उतरा करदा हा। मूंह् पूरी चाल्ली हून बांदे आवा करदा हा। पैह्लें-पैह्लें दौं-त्रौं छल्लें उसी कन्नै चलने लेई पुच्छेआ पर मुंडै जेल्लै किश नां-मनुकर कीती तां फ्ही उसी इस उड़कछोए टंग्गियै पानी ओह्दे सज्जेआ-खब्बेआ होइयै निकली गेआ। फुंगां फ्ही आइयां उठी हियां। अमरू ने खाल्ली टोकरी सिरै पर रक्खी ते पयांग ढली आया। बाह्र लो खासी ही। बरखा फ्ही रुकी गेई दी ही। अमरू ने इक्क परानी लोइया दी झुम्ब बनाई हत्थ रम्बा लैता ते निकली पेआ कूला-कूल उप्परे गी। पता नेईं लोकें दे घर आटा बी होऐ जां नेईं इस लेई कूल जिन्ने तौले ठीक होई जा उन्नी गै खरी।